Terry Brown
Terry Michael Brown (natus in Iova in Civitatibus Foederatis die 18 Augusti 1944) est sacerdos Anglicanus, olim administrator missionum Synodi Generalis Ecclesiae Anglicanae Canadae, quondam episcopus Malaitae, et historicus ecclesiae.

De vita
In Iova natus, Cedar Rapids Iovae Iacsoniaeque Michiganiae educatus, gradum baccalaureatum anno 1966 apud Collegium Kalamazoo accepit (tertio autem anno Universitatem Aberdonensem frequentaverat). In programmate Ph.D. in historia apud Universitatem Brandeis anno 1966 matriculavit, sed miles in rebus medicinalibus in exercitu Civitatum Foederatum ad castra Drake Asacae in urbe Iaponiae annis 1968 et 1969 militare debuit. Ab Asia regressus, uno anno in programmate magistrali in humanitatibus apud Universitatem Civicam Wayne Detroiti anno 1970 frequentare coepit, sed mox in Canadam migravit, ubi Magister Divinitatis (Hons.) anno 1974 apud Collegium Sacrosanctae Trinitatis Toronti factus est.

Confirmatus in Ecclesia Episcopaliana ab Episcopo Massachusettae, diaconus in cappella Collegii Sacrosanctae Trinitatis die 20 Martii 1974 ab  episcopo Frederictoniae in Ecclesia Anglicana Canadae, factus est. Sacerdos in cathedrali huius dioecesis ab eodem die 22 Maii 1975 consecratus est. Curator adiuvans apud Ecclesiam Sancti Georgii Monctoniae in Novo Brunsvico annis 1974 et 1975 fuit. Tum lector in theologia apud Medium Theologicum Episcopi Patteson in Guadalcanal in Insulis Salomonis annis ab 1975 ad 1981 meruit, sub aegide ministerii missionizationis externae Synodi Generalis Ecclesiae Anglicanae Canadae.

Insulas Salomonis missionarius et orator in Collegio Theologico Episcopi Patteson anno 1976 primum visitavit, Ecclesia Anglicana Canadae et Ecclesia Anglicana Melanesiae una agentibus. Acroases in historia variisque theologiae provinciis sex annos habebat, antequam ad Canadam anno 1981 exeunte rediit, ut missionem Asianam Pacificamque duceret, propositum Torontoni conditum. Magister Theologiae anno 1981 et Theologiae Doctor apud Collegium Sacrosanctae Trinitatis anno 1987 factus est.

Quartus episcopus Malaitae in cathedrali Christi Regis ad Fiu in Malaita magnifice die 26 Maii 1996 consecratus est, primus Canadensis qui episcopus in Melanesia meruerit. Consecrator principalis fuit Ellison Pogo eques, tertius Archiepiscopus Melanesiae. Coconsecratores fuerunt quinque episcopi dioecesani Ecclesiae Provinciae Melanesiae (episcopi insularum Temotu, Ysabel, Hanuato'o, Vanuatu, ac Banks et Torres); Stewart Payne, Archiepiscopus Terrae Novae Occidentalis, personam Primatus Canadae gerens; Bundo Kim, primas Coreae; Albertus Ramento, Episcopus Maximus Ecclesiae Liberae Philippinensis; tres episcopi insularum (episcopi Polynesiae, Aotearoae, et Aipo Rongo in Papua Nova Guinea); Normannus Palmer, secundus Archiepiscopus Melanesiae; ac tres priores episcopi Malaitenses.

Brown praefectus dioecesis usus oecumenicales inter varias insulae ecclesias meliorem facere conabatur, atque evolutioni liturgicae per Munus Liturgiae et Cultum Divini favebat; se autem a munere episcopali Malaitensi die 18 Augusti 2008 removit, Samuele Sahu successore et quinto dioecesis episcopo. In Canadam reditus, episcopalis Ecclesiae Ascensionis Hamiltoniae in Ontarione curator meruit, donec se a magistratu die 31 Ianuarii 2020 abdicavit. Instructor adiunctus missiologiae in ordine professorum divinitatis Collegii Sacrosanctae Trinitatis Toronti manet.

Per interrete anno 2013, Brown digitalem relatus Consilii Veritatis et Reconciliationis Insularum Salomonis de bello ethnico in Insulis Salomonis textum divulgavit, quem ipse antea composuerat, rectionem civitatis multum vexans. Praeses quidem consilii, Pater Sam Ata, relatum divulgatum contra leges fuisse dixit.
 
De sua vita, summatim sic dixit: "Et in peius ut videtur, 'recondita' est mea sexualitas. Vivo particeps omnium mundorum quattuor: Ecclesiae Episcopalis (Civitatum Foederatarum), Ecclesiae Anglicanae Canadae, Ecclesiae Melanesiae, ac dolentis mundi laicorum, diaconorum, sacerdotum, episcoporum gay et lesbianarum."

Notae

Bibliographia
Brown, Terry, ed. 2006. Other Voices, Other Worlds: The Global Church Speaks Out on Homosexuality. Novi Eboraci: Church Publishing Company. Darton Longman and Todd.
Brown, Terry. 2015. "Anglican Way or Ways?" In The Oxford Handbook of Anglican Studies, ed. Mark Chapman, Sathianathan Clarke, et Martyn Percy. Oxoniae: Oxford University Press. doi:10.1093/oxfordhb/9780199218561.013.47.
Brown, Terry. 2016. "Missiology and Homosexuality." Rethinking Mission, 15 Iulii 2016. PDF.
Brown, Terry, et Christopher Lind, eds. 1985. Justice as Mission: An Agenda for the Church. Burlingtoniae Ontarionis: Trinity Press.
Conger, George. 2013. "Solomon Islands bishop under fire for leaking govt peace report." The Church of England Newspaper, 9 Maii 2013. Summarium interretiale.

Nexus externi
"Bishop's Award Recipients." National Episcopal Historians and Archivists. Photographema, 2019.
In uno photographemate, Terry Brown cum Rowan Williams, archiepiscopo Cantuariensi, perambulare videtur. Anglican News, Iulius 2004.
"Welcome Bishop Terry Brown to St. Paul's, Runnymede." St. Paul's Church, Runnymede (Anglican), 19 Februarii 2011. Photographema.

Alumni Collegii Kalamazoo
Alumni Universitatis Torontonensis
Auctores Anglici
Episcopi
Historici
Homosexualitas
Incolae Canadae 
Incolae Iovae
Incolae Michiganiae
Malaita
Milites Civitatum Foederatarum
Nova Caledonia
Religio Anglicana
Scriptores Canadae
Scriptores Civitatum Foederatarum
Vanuatu